Regulamentul școlii doctorale „Istorie. Civilizație. Cultură”
2026

1. Preambul
Art. 1 Școala doctorală „Istorie. Civilizație. Cultură” (în continuare ȘDICC) funcționează și își desfășoară activitatea respectând în totalitate legislația națională și regulamentele aprobate la nivelul Universității Babeș-Bolyai (în continuare UBB), și anume: 
Legea Învățământului Superior nr. 199/2023 (în continuare LIS), cu modificările și completările ulterioare; Ordonanță de urgență nr. 95 din 28 iunie 2024 pentru modificarea și completarea Legii învățământului preuniversitar nr. 198/2023 și a Legii învățământului superior nr. 199/2023; ORDIN Nr. 3020/2024 din 8 ianuarie 2024 pentru aprobarea Regulamentului cadru privind studiile universitare de doctorat, cu modificările și completările ulterioare; ORDIN Nr. 3692/2024 din 1 februarie 2024 privind lista programelor recunoscute la nivel național în vederea stabilirii gradului de similitudine pentru lucrările de finalizare a studiilor; ORDIN Nr. 3693/2024 din 1 februarie 2024 pentru aprobarea Metodologiei-cadru privind organizarea admiterii în învățământul superior în ciclurile de studii universitare de scurtă durată, de licență, de master și de doctorat; Ordonanța de urgență nr. 112 din 23 septembrie 2024; Ordinul nr. 5760/8 din 8 august pentru aprobarea Regulamentului de organizare și funcționare a Comisiei Naționale de Atestare a Titlurilor, Diplomelor și Certificatelor Universitare (CNATDCU); Ordinul Ministrului nr. 5110 din 17 septembrie 2018 și Ordinul Ministrului 3018/13 ian 2025 privind aprobarea standardelor naționale minimale pentru acordarea titlului de doctor; Ordin nr. 3131/2018 din 30 ianuarie 2018 privind includerea în planurile de învățământ, pentru toate programele de studii universitare organizate în instituțiile de învățământ superior din sistemul național de învățământ, a cursurilor de etică și integritate academică. Carta Universității Babeș-Bolyai; Regulamentul Universității Babeș-Bolyai de organizare și desfășurare a studiilor universitare de doctorat (în continuare Regulament UBB de doctorat) adoptată prin Hotărârea Senatului UBB nr. 116 din 23.09.2024, modificat prin HS nr. 147/25.11.2024 și prin HS nr.32/10.03.2025 și HS nr. 64/19.05.2025 (aceasta din urmă cu referire la procesul de abilitare și cooptarea noilor conducători de doctorat).
Prezentul Regulament se aplică tuturor membrilor ȘDICC.
2. Studiile universitare de doctorat în domeniul Istorie
Art. 2 (1) Școala doctorală cuprinde un program bazat pe studii universitare avansate, alcătuit din activități desfășurate în formațiuni instituționalizate de studiu, respectiv individual, în regim de tutoriat. 
(2) Programele de studii universitare de doctorat organizate de ȘDICC conduc la obținerea unui doctorat științific, dar pot fi organizate și sub forma doctoratului profesional.
(3) Şcoala doctorală Istorie. Civilizație. Cultură exprimă misiunea și caracterul interdisciplinar și multilingvistic al studiilor doctorale specific Facultății de Istorie și Filosofie. Doctoratul în Istorie asigură formarea competențelor profesionale (cunoștințe avansate în domeniul Istorie; capacitatea de identificare, formulare și soluționare a problemelor de cercetare; stăpânirea metodelor și tehnicilor de cercetare avansată; cunoștințe privind managementul proiectelor de cercetare; abilități de documentare, elaborare și valorificare a lucrărilor științifice; abilități lingvistice și de paleografie necesare documentării și elaborării de lucrări științifice; înțelegerea și capacitatea de aplicare a principiilor și valorilor eticii cercetării și a deontologiei profesionale, dar și a competențelor transversale (competențe de comunicare, scrisă și orală, în domeniul Istorie și a culturii; utilizarea tehnologiei informației și comunicării; cunoașterea legislației privind drepturile de proprietate intelectuală) corespunzătoare pregătirii la un nivel superior a studenților-doctoranzi în domeniul Istorie.
(4) Doctoratul în Istorie permite dobândirea unei calificări de nivelul 8 din Cadrul European al Calificărilor (EQF/CEC) și din Cadrul Național al Calificărilor (CNC).
(5) În urma finalizării doctoratului științific în Istorie, UBB conferă diploma și titlul de „doctor în Istorie”; în urma doctoratului profesional în Istorie, UBB conferă diploma și titlul de „doctor profesional în Istorie”.
Art. 3 Studiile universitare de doctorat desfășurate de Școala doctorală „Istorie. Civilizație. Cultură” (în continuare ȘDICC)  reflectă cel mai bine arealul cronologic vast pe care îl acoperă specializările conducătorilor de doctorat – de la preistorie până la istoria recentă-, oferind studenților doctoranzi o viziune interdisciplinară și multiculturală asupra cercetării istorice, precum și asupra celor mai actuale referințe bibliografice, teoretice și metodologice. Studiile universitare de doctorat în domeniul Istorie se pot desfășura în una dintre limbile română, maghiară, germană, sau altă limbă de circulație internațională – engleză, franceză, italiană.

3. Structură, obiective, sustenabilitate
Art. 4 (1) Școala doctorală „Istorie. Civilizație. Cultură” se compune din: 
a) conducători de doctorat titulari;
b) cadre didactice universitare afiliate și cercetători afiliați, implicați în realizarea activităților didactice, de îndrumare sau de cercetare prevăzute în programele de studii universitare de doctorat ale școlii doctorale;
c) studenți-doctoranzi.
(2) Conducerea școlii doctorale este asigurată de consiliul școlii doctorale (CSD). Consiliul școlii doctorale este condus de către directorul școlii doctorale (ales conf. Regulament UBB), care este numit de către CSUD dintre conducătorii de doctorat din cadrul școlii doctorale și este membru de drept în consiliul școlii doctorale.
(3) CSD se întrunește de cel puțin trei ori pe an, la cererea directorului școlii doctorale sau a cel puțin a 2/3 din numărul membrilor CSD, în ședințe ordinare și de câte ori este nevoie, în ședințe extraordinare.
(4) CSD este format din cinci membri: directorul școlii doctorale, doi membrii interni, un membru extern și un reprezentant al studenților doctoranzi. Membrii externi ai CSD sunt selectați dintre personalități a căror activitate științifică are o recunoaștere internațională semnificativă, iar studenții doctoranzi dintre doctoranzii activi în școala doctorală.   
Art. 5 Obiectivele generale:
· Promovarea excelenței academice;
· Relevanța națională și internațională a cercetării științifice;
· Creșterea vizibilității internaționale;
· Adaptarea ofertei curriculare la standarde internaționale;
· Comunicarea/diseminarea rezultatelor cercetării în societate;
Art. 6 Obiectivele specifice se constituie în:
· Dezvoltarea deprinderilor de lucru cu sursa istorică – căutare, descoperire, interpretare, analiză, ierarhizare;
· Dezvoltarea limbajului științific;
· Deprinderea folosirii corecte a aparatului critic și familiarizarea cu variatele stiluri științifice;
· Pregătirea șantierului științific (dezvoltarea master-planului cercetării doctorale);
· Utilizarea tehnologiei informației și comunicării;
· Însușirea practicilor eticii și deontologiei academice în cercetarea științifică.
Art. 7 Pe parcursul studiilor universitare de doctorat în Istorie pregătirea studenților-doctoranzi este sprijinită de comisii de îndrumare și integritate academică formate din câte 2 cadre didactice sau de cercetare din UBB și un membru din afara UBB, care au titlul de doctor și cel puțin funcția de lector universitar sau de cercetător științific gradul III, specialiști în domeniul Istorie sau în domenii înrudite. Persoanele din componența comisiilor de îndrumare și integritate academică trebuie să îndeplinească criteriile de performanță științifică stabilite de UBB pentru funcția respectivă. Membrii comisiei de îndrumare și integritate academică nu pot fi nominalizați ca membri în comisia de susținere publică a tezei de doctorat.

4. Conducătorii de doctorat
Art. 8 (1) În cadrul școlii doctorale „Istorie. Civilizație. Cultură” procesul de acreditare și primire a noilor conducători de doctorat se desfășoară conform reglementărilor în vigoare. 
(2) Cooptarea în cadrul Școlii Doctorale a doritorilor se va face cu consultarea (votul consultativ) al membrilor școlii care activează în aceeași specialitate (istorie antică/arheologie, istorie medievală, premodernă și istoriografie, istoria artei, istorie modernă, istorie contemporană, istorie limba maghiară), și cu votul secret decisiv al membrilor Consiliului Școlii Doctorale, în funcție de perspectivele de dezvoltare ale ȘDICC, pe baza unui interviu. 
(3) În funcție de decizia membrilor departamentului, CSD (va putea ține sau nu cont de votul consultativ) va decide cu o majoritate simplă primirea sau respingerea dosarului de candidatură.
c) Pe lângă documentele specificate pe site-ul Institutului de Studii Doctorale https://doctorat.ubbcluj.ro/wp-content/uploads/2026/01/componenta_dosar_abilitare.pdf dosarul trebuie să conțină fișa cu standarde științifice stabilite de CNATDCU pentru acordarea titlului de profesor universitar/CS I specifice domeniului Istorie la data depunerii dosarului. Pentru primirea în cadrul ȘDICC, candidatul va trebui să aibă minimum 30 % în plus față de punctajul total din respectiva fișă cu standarde științifice.
(4) Conducătorii de doctorat au obligația de a contribui la prestigiul școlii doctorale, mai ales prin creșterea vizibilității internaționale. Primirea de noi locuri la doctorat este condiționată de activitatea științifică raportată anual.
(5) Obligații ale conducătorilor de doctorat:
· activitate științifică constantă;
· publicații în reviste și volume aflate în bazele de date internaționale;
· creșterea vizibilității internaționale: doctorate în cotutelă; participarea în comisii de doctorat și științifice din afara țării; atragerea de doctoranzi din alte state decât România și Republica Moldova; conducerea de teze de doctorat în limbi de circulație internațională;
· respectarea strictă a codului de etică a UBB
· să asigure, pe tot parcursul studiilor de doctorat în Istorie, studentului doctorand, care se află sub conducerea sau îndrumarea sa, o îndrumare științifică, profesională și deontologică adecvată;
· să urmărească permanent modul în care studentul-doctorand își duce la îndeplinire activitățile din cadrul studiilor sale de doctorat;
· să ia toate măsurile necesare pentru a-i asigura studentului-doctorand condițiile, cunoștințele si informațiile care să maximizeze șansele finalizării studiilor de doctorat;
· să efectueze o evaluare obiectivă, riguroasă a activității și a rezultatelor fiecărui student-doctorand care se află sub conducerea sau îndrumarea sa;
· să asigure și să stimuleze progresul studenților-doctoranzi în cercetarea pe care o realizează;
· să sprijine mobilitatea studenților-doctoranzi; 
· să evite apariția unor conflicte de interese în conducerea și îndrumarea studenților-doctoranzi;
· să informeze studenții-doctoranzi cu privire la etica științifică, profesională și universitară;
· să depună toate diligențele în ceea ce privește verificarea conformității tezelor de doctorat în raport cu cerințele specifice unei creații originale;
(6) Drepturile conducătorului de doctorat sunt:
· dreptul de a participa la competiții pentru granturi doctorale;
· dreptul de a solicita școlii doctorale includerea în oferta pentru concursul de admitere la doctorat a unor poziții vacante de student-doctorand, aflate sub conducerea sa;
· dreptul de a selecta candidatul la doctorat pentru o poziție vacantă aflată sub conducerea sa și de a propune înmatricularea candidatului declarat reușit pe poziția respectivă în urma concursului de admitere;
· dreptul de a propune comisia de îndrumare și integritate academică a fiecărui student-doctorand condus;
· dreptul de a evalua activitatea studentului-doctorand, aflat sub conducerea sa, pe tot parcursul studiilor de doctorat, urmărind respectarea cerințelor programului de doctorat, a intereselor profesionale ale studentului-doctorand, precum și a principiilor de etică profesională;
· dreptul de a propune discipline pentru programul de pregătire bazat pe studii universitare avansat la care trebuie să participe studentul-doctorand condus de conducătorul de doctorat, potrivit prevederilor prezentului Regulament;
· dreptul de a propune comisia de doctorat (atât cea de îndrumare, cât și cea publică);
· dreptul la o evaluare internă si externă imparțială, conformă cu metodologia procesului de evaluare; dreptul de a cunoaște metodologia în raport cu care este evaluat; dreptul de a cunoaște rezultatele evaluării a propriei activități;
· dreptul de a refuza îndrumarea unui student-doctorand în condițiile în care este pus fără voia sa într-un conflict de interese;
· dreptul de a solicita Consiliului ȘDF, pe baza unor motive bine întemeiate, întreruperea relației de conducere sau de îndrumare a unui student-doctorand;
· dreptul de a fi remunerat, în conformitate cu legislația în vigoare, pentru activitățile desfășurate în calitate de conducător de doctorat.
(7) Un conducător de doctorat, aflat în prelungire sau pensionat (emerit), poate primi noi doctoranzi până la vârsta de 70 ani., după care ei pot conduce doctoratele în desfășurare până la finalizarea acestora. Repartizarea tipului de loc se va face ținând cont de reglementările UBB, având prioritate conducătorii proaspăt abilitați și titulari.

5. Admiterea la doctorat
Art. 9 (1) Admiterea la doctorat în cadrul ȘDICC se face prin concurs anual organizat în cele două sesiuni anuale, iulie și septembrie. Toate procedurile de admitere și rezultatele admiterii sunt publicate pe website-ul Institutului de Studii Doctorale (ISD) la adresa https://doctorat.ubbcluj.ro/ro/admitere/ , iar tematica de admitere la doctorat apare pe pagina web a școlii doctorale din cadrul facultății, cu cel puțin două luni înainte de data limită a depunerii dosarelor: https://hiphi.ubbcluj.ro/SD_ICC/admitere/ Tematicile de admitere la doctorat la școala doctorală „Istorie. Civilizație. Cultură” oferă o paletă vastă de problematici axate pe multiculturalism și interdisciplinaritate. Conform profilului domeniului, aria cronologică acoperă subiecte de la preistorie până la istoria recentă. 
(2) Metodologia de admitere la doctorat la ȘDICC este actualizată în fiecare an și afișată public pe site-ul ȘDICC.
(3) Locurile primite de ȘDICC sunt repartizate conducătorilor de doctorat de către CSD pe baza criteriilor adoptate la nivelul ȘDICC de către CSD. Aceste criterii au la bază criteriile generale stabilite de CSUD și transmise anual școlilor doctorale.

6. Programul de pregătire bazat pe studii universitare avansate și Programul de cercetare științifică
Art. 10 Programul de pregătire bazat pe studii universitare avansate și Programul de cercetare științifică se realizează în conformitate cu Regulamentul de organizare si desfășurare a studiilor de doctorat în UBB. Cursurile aferente programului de pregătire bazat pe studii universitare avansate, au loc în anul 1, de regulă în primul semestru. Aceste discipline se aleg în așa fel încât toate să fie oferite în același semestru al anului universitar care are o durată de 12-14 săptămâni și nu poate fi prelungit. 
 Studenții doctoranzi trebuie să aleagă trei discipline de specialitate și obligatoriu o disciplină de etică și integritate academică. Paleta de cursuri este generoasă, cursurile propuse acoperind arii tematice diverse și toate perioadele istorice. Studenții doctoranzi au posibilitatea de a alege cursuri în următoarele limbi: română, maghiară și engleză. Parcurgerea disciplinelor obligatoriu alese în programul de pregătire bazat pe studii universitare avansate se încheie cu o formă de evaluare stabilită la nivelul fiecărei școli doctorale și duce la obținerea unui număr de 30 ECTS.
Art. 11 a) în anul I al studiilor universitare de doctorat, studentul-doctorand prezintă proiectul de cercetare științifică/creație artistică în vederea realizării tezei de doctorat. Acordarea calificativului ”admis” pentru această activitatea duce la acumularea a 30 ECTS; 
b) în anii II, III și IV ai studiilor universitare de doctorat, studentul-doctorand prezintă câte un raport de cercetare/creație artistică despre progresul său în cercetarea științifică/creația artistică și rezultatele acestei activități. Pentru fiecare dintre rapoartele de cercetare/creație artistică notate cu calificativul ”admis” se acordă câte 60 ECTS 
 Proiectele și rapoartele anuale se susțin de către doctoranzi cu respectarea următoarelor cerințe minimale:
Anul I
Doctorandul trebuie să redacteze un text de minimum 3 pagini, numit proiect de cercetare, din care să reiasă:
· Că pe parcursul primului an de doctorat a identificat sursele pentru cercetarea sa (atașat o listă a acestora);
· Că a identificat, parcurs și analizat critic bibliografia subiectului său (atașat o listă);
· Că a formulat cel puțin o întrebare de cercetare;
· Că poate sublinia relevanța cercetării prin raportare la bibliografia existentă; 
· Structură preliminară a argumentului;
· Metoda/metodele de analiză aleasă/e;
Doctorandul va trebui să redacteze și să discute cu îndrumătorul de doctorat și comisia de îndrumare:
· Un plan detaliat al tezei; 
· Separat doctorandul va menționa într-un document: burse de care a beneficiat, participări la conferințe, ateliere, activități ale școlii doctorale și publicații.  
Anul II 
În primul raport de cercetare, în format word, doctorandul trebuie să menționeze:
· Stadiul activității de documentare;
· Rezultatele primelor analize realizate pe parcursul celui de-al doilea an al programului, arătând progresul față de stadiul actual al cunoașterii în domeniu;
· Structura argumentului unui capitol de analiză (nu capitol introductiv, contextual sau referitor la istoriografia problemei);
· Conceptele utilizate și cadrul teoretic al cercetării; 
· Predă conducătorului de doctorat un capitol din teză scris în formă finală sau aproape finală;
· Separat doctorandul va menționa într-un document: burse de care a beneficiat, participări la conferințe, ateliere, activități ale școlii doctorale și publicații.  
Anul III
În al doilea raport de cercetare, într-un document word, doctorandul va prezenta:
· Rezultatele cercetării	subliniind contribuția tezei la domeniul abordat și tema aleasă ;
· Inovațiile metodologice și conceptuale elaborate pe parcursul cercetării;
· Predă conducătorului de doctorat cel puțin două capitole din teză scrise în formă finală sau aproape finală;
· Separat doctorandul va menționa într-un document: burse de care a beneficiat, participări la conferințe, ateliere, activități ale școlii doctorale și publicații. 
Anul IV
În al treilea raport de cercetare, într-un document word, doctorandul va prezenta:
· Stagiul cercetării și o parte scrisă din teza de doctorat, în funcție situația concretă în care se află elaborarea acesteaia;
· Recomandarea este ca cel puțin jumătate din capitolele tezei de doctorat să fie scrise într-o formă aproape finală.
(b) Pe lângă aceste cerințe minimale, conducătorii de doctorat pot să formuleze cerințe suplimentare, cum ar fi redactarea unui capitol sau a unei părți a tezei, pentru fiecare proiect/raport susținut.
(c) După fiecare expunere se întocmește un proces verbal în care se consemnează calificativul ”admis” sau ”respins” și principalele observații și recomandări făcute de conducătorul de doctorat și membrii comisiei de îndrumare  și integritate academică, inclusiv data fixată pentru a doua prezentare a proiectului ”respins”. Procesul verbal va fi semnat olograf de conducătorul de doctorat și de către toți membrii comisiei de îndrumare și integritate prezenți. 
În cazul în care expunerea orală este respinsă, studentul-doctorand are obligația să refacă și să resusțină proiectul de cercetare sau raportul de cercetare în cadrul aceluiași an universitar. 
În cazul în care la resusținerea proiectului sau a raportului de cercetare studentul doctorand obține din nou calificativul ”respins” sau proiectul/raportul nu este resusținut în perioada prevăzută, conducătorul de doctorat întocmește propunerea de exmatriculare și solicită avizul consiliului școlii doctorale pentru exmatriculare. Această cerere semnată de conducător și avizată de consiliul școlii doctorale va fi înaintată avizului (directorului) CSUD în termen de 10 zile de la susținerea celui de-al doilea proiect/raport notat cu ”respins” sau, dacă nu are loc resusținerea, cel mai târziu la începutul anului universitar următor. 

(d) Conducătorul de doctorat nu poate lipsi de la nicio expunere; unul dintre membrii comisiei de îndrumare și integritate poate lipsi și nu va fi trecut în procesul verbal.
(e) Întocmirea proceselor verbale pentru fiecare proiect/raport al doctorandului revine exclusiv conducătorului de doctorat, care se asigură de obținerea semnăturilor în original. Predarea acestora, completate și semnate, către secretariatul ȘDICC se va face de către conducătorul de doctorat sau doctorand.

Art. 12 Doctoranzii care fac parte din școala doctorală sunt integrați de către coordonatori în centrele de cercetare conduse de aceștia și/sau în proiecte de cercetare în care sunt implicați. Școala doctorală oferă membrilor săi un cadru adecvat pentru participarea activă în dezbaterile curente în istoriografie prin cele două programe inițiate, Ex-Cathedra-Prelegerile Școlii Doctorale „Istorie, Civilizație, Cultură” și Atelierele Școlii Doctorale, care s-au constituit treptat într-un forum de discuție pentru cercetările în lucru ale doctoranzilor. Totodată, anul ȘDICC organizează o conferință internațională a doctoranzilor în istorie și domeniile socio-umane. Pentru ca aceste cercetări să fie pe deplin valorificate, școala doctorală a inițiat publicarea unui Anuar al școlii, editarea unor suplimente ale revistei Studia Universitatis Babeș-Bolyai. Historia și a unor volume colective ce conțin cercetări ale doctoranzilor.


7. Elaborarea și susținerea tezei de doctorat
Art. 12 (1) Elaborarea tezei de doctorat se face de către studentul doctorand sub coordonarea conducătorului de doctorat și a comisiei de îndrumare. Teza trebuie să respecte Ghidul de redactare a tezei de doctorat în domeniul Istorie al ȘDICC (cf. Anexa 1), aprobat de CSD și CSUD. 
(2) Pentru ca teza să poată fi susținută public, trebuie să respecte următoarele cerințe specifice:
· Titlul tezei trebuie să reflecte conținutul cercetării, precizând, după caz, limite cronologice și/sau delimitarea geografică, unitatea teritorial-administrativă pentru fenomenul istoric studiat;
· Teza trebuie să conțină următoarele secţiuni: cuprins, introducere/motivaţia alegerii temei, istoricul cercetărilor/stadiul actual al cunoaşterii, metodologia de cercetare, demonstraţia propriu-zisă (cu contribuţiile originale), concluziile, bibliografia (sursele, bibliografia), anexele (dacă este cazul: tabele, grafice, figuri, planşe etc.);
· Teza va cuprinde obligatoriu în partea introductivă detalii cu privire la istoriografia problemei, corpus-ul de surse folosit, perspectiva teoretică și metodologică a cercetării, întrebările/ipotezele de lucru, originalitatea demersului;
· Metodele de cercetare se impune a fi prezentate clar în teză, iar utilizarea lor să fie argumentată în contextul temei și al istoriografiei existente;
· Secţiunea care include stadiul cunoaşterii și metodologia de cercetare se limitează la 1/3 din lucrare, restul fiind alocat prezentării rezultatelor cercetărilor proprii și a concluziilor;
· Originalitatea unei cercetări doctorale în domeniul Istorie și Studii culturale e dată de noutatea demersului întreprins și/sau de ineditul materialor/informaţiilor cu conţinut istoric descoperite sau accesate; 
· Cercetarea doctorală trebuie să se întemeieze pe o bază largă de surse. Criteriile „cantitativ” și „inedit” sunt de luat în seamă, având însă relevanţă în măsura în care sunt produse concluzii originale și semnificative în raport cu problematica aleasă;
· Contribuţiile bibliografice identificate vor fi abordate cu spirit critic. Studiile relevante se impune să se regăsească nu numai în lista bibliograficǎ, ci și în analiza istoriografiei problemei întreprinsă în teză şi în trimiterile bibliografice din corpul lucrării, indiferent de forma în care este organizat aparatul critic;
· Concluziile tezei trebuie să evidenţieze contribuţia doctorandului/ei în problematica aleasă.
(3) Întocmirea dosarului pentru susținerea publică cu respectarea procedurilor stabilite la nivel de ISD, revine exclusiv conducătorului de doctorat și candidatului. Secretariatul ȘDICC și al ISD verifică corectitudinea acestuia. Atât conducătorii, cât și doctoranzii sunt obligați să consulte înainte procedura generală a susținerilor publice aflată la adresa: https://doctorat.ubbcluj.ro/ro/sustinerea-publica-a-tezelor/ .
Art. 13 (1) Tezele de doctorat (inclusiv anexele acestora) susținute public sunt documente publice. Ele se publică pe un site administrat de MEC și UEFISCDI, cu respectarea legislației în vigoare în domeniul drepturilor de autor.
(2) Protecția drepturilor de proprietate intelectuală asupra tezei de doctorat se asigură în conformitate cu prevederile legii.
(3) Valorificarea dreptului de autor asupra produsului sau creației originale realizate în cadrul programului de studii universitare de doctorat se face în conformitate cu prevederile legislației în domeniu.
(4) După emiterea diplomei de doctor, teza de doctorat, în format digital și tipărit, se arhivează la biblioteca instituției de învățământ superior, cu termen permanent urmând ca în termen de maximum 180 de zile, ISD să transmită către Biblioteca Națională a României un exemplar tipărit și un exemplar electronic al tezei de doctorat și al anexelor acesteia, în vederea consultării tezei de către orice persoană interesată.

Art. 14 Pe lângă cerințele specifice de elaborare și redactare a tezei de doctorat prevăzute în Ghid, pentru susținerea publică a tezei candidatul trebuie să respecte următoarele condiții minimale:
1. publicarea a minimum două articole ştiinţifice, în timpul stagiului de doctorat, în reviste indexate BDI sau în volume colective apărute la edituri recuoscute în domeniul Istorie, din anexa nr. 31 din Ordinul ministrului educaţiei naţionale şi cercetării ştiinţifice nr. 6.129/2016 privind aprobarea standardelor minimale necesare şi obligatorii pentru conferirea titlurilor didactice din învăţământul superior, a gradelor profesionale de cercetare-dezvoltare, a calităţii de conducător de doctorat şi a atestatului de abilitare; 
3. participarea cu lucrări ştiinţifice la minimum două conferinţe naţionale/internaţionale de profil cu comitet de program, dovedite prin programul conferinţei și diploma/adeverința de participare eliberate de organizatori.
4. doctorandul trebuie să fie prim-autor, iar lucrările publicate/comunicate trebuie să conţină rezultate din teza de doctorat. 

Important:
În cazul în care se constată în teza de doctorat nerespectarea eticii academice, în conformitate cu prevederile din Codul studiilor universitare de doctorat și Metodologia de evaluare a tezelor de doctorat (Anexa 1), parte componentă a Regulamentului de organizare și funcţionare a CNATDCU, teza va fi invalidată. 

8. Studenții-doctoranzi
Art. 15 În cadrul Școlii Doctorale „Istorie. Civilizație. Cultură” studenții-doctoranzi, pe lângă drepturile și obligațiile prevăzute în Regulamentul Universității Babeș-Bolyai de organizare si desfășurare a studiilor universitare de doctorat, au următoarele îndatoriri:
a) participarea la activitățile științifice organizate de școala ȘDICC (conferințe, ateliere, prelegeri). Participarea la minimum două activități anuale organizate de școala doctorală, este obligatorie pentru fiecare doctorand în primii trei ani studiu. În momentul depunerii documentelor pentru susținerea publică, fiecare doctorand va face dovada participării la aceste manifestări științifice.
b) participarea la cel puțin două conferințe internaționale; se încurajează cele din afara țării;
c) publicarea a cel puțin un articol în Anuarul Școlii Doctorale și/sau Studia Universitatis Babeș-Bolyai. Historia;
d) să depună la termenele stabilite de CȘD documentele semestriale/anuale, conform procedurilor existente în prezentul regulament și în Regulamentul CSUD.
e) să răspundă solicitărilor ȘDICC și ISD;

Art. 16 (1) Studenții-doctoranzi pot fi încadrați de UBB ca asistenți de cercetare sau asistenți universitari, pe perioadă determinată. Ei sunt incluși pe posturi de cercetare în Statul de funcții al ȘDICC. Studenții doctoranzi cu bursă vor efectua activitate didactică de 2 până la 6 ore/săptămână, cu respectarea ariei de competență a fiecăruia, pe parcursul a minim 3 semestre, seminare sau alte activități documentabile (printr-un raport de activitate lunar) în folosul departamentului de care aparțin sau al Școlii Doctorale ICC. Studentul-doctorand încadrat ca asistent de cercetare poate desfășura și activități didactice în regim de plata cu ora, în conformitate cu legislația în vigoare.
(2) Pe toată durata activității, studentul-doctorand beneficiază de recunoașterea vechimii în muncă și specialitate. În afară de aceasta, mai beneficiază până la vârsta de 26 de ani de asistență medicală și stomatologică gratuită, fără plata contribuțiilor sociale obligatorii, potrivit art. 67 alin. (2) din Legea nr. 199/2023 și art. 224 alin. (1) lit. a) din Legea nr. 95/2006.
(3) Perioada studiilor universitare de doctorat este, pentru studenții-doctoranzi, perioadă asimilată, conform legislației în domeniul pensiilor, pentru stabilirea stagiului de cotizare, cu excepția cazului în care studentul-doctorand realizează venituri pentru care plătește, în această perioadă, contribuții la asigurările sociale.

Art. 17 (1) Echivalarea. Școala doctorală ICC poate recunoaște, conform regulamentului IOSUD-UBB şi în condiţiile legii, parcurgerea unor stagii anterioare de doctorat şi/sau a unor stagii de cercetare ştiinţifică, desfăşurate în ţară sau în străinătate, în instituţii de învăţământ superior sau în centre de cercetare recunoscute, precum şi parcurgerea unor cursuri în cadrul programelor de studii universitare de masterat de cercetare.
(2) Echivalarea unui stagiu de doctorat anterior este posibilă doar dacă sunt îndeplinite
următoarele condiții, cumulat:
a) stagiul anterior este în același domeniu cu cel actual;
b) tema de cercetare se păstreaza de la stagiul anterior;
c) disciplinele din planul actual de învățământ coincid cu cele parcurse sau cel puțin tematicile abordate sunt similare.
(3) Incepând cu anul universitar 2024-2025 echivalarea disciplinelor dintr-un plan de
studii individual anterior poate fi efectuată:
a) direct, pe baza unei cereri de echivalare, dacă s-au acumulat ECTS pentru
disciplinele din planul anterior. Acest lucru este certificat prin eliberarea de către ISD a unei situații școlare privind parcursul doctoral anterior.
b) respectând procedura internă prevăzută în prezentul regulament al ȘDICC;
(4) În cazul recunoașterii disciplinelor din planul individual, conducătorul de doctorat solicită școlii doctorale echivalarea pe baza curricumului anterior și a celui actual. Consiliul școlii doctorale va analiza cererea, cu consultarea titularului de disciplină și se vor urma procedurile de echivalare. Ca urmare a ședinței de consiliu privind echivalarea se va elabora un proces – verbal din care să rezulte parcurgerea acestui proces și recunoașterea planului.
(5) Recunoașterea unor elemente sau a întregului plan individual de cercetare științifică/creație artistică se poate face numai în condițiile în care pentru activitățile anterioare s-au obținut credite. Cererea va fi depusă la ISD împreună cu solicitarea pentru recunoaștere semnată de către conducătorul de doctorat.
(6) Cererea de echivalare, împreuna cu adeverință conform procesului verbal de echivalare a studiilor si cu planul echivalat, aprobate de către consiliul scolii doctorale se vor depune la ISD la începutul anului 1 de studii. 


9. Principii de etică și deontologie științifică, profesională și universitară
Art. 18 Principiile de etică și modalitățile de prevenire a fraudei în cercetarea științifică, inclusiv a plagiatului, sunt stipulate în programul de pregătire bazat pe studii avansate. Respectând prevederile Regulamentului UBB și cerințele ministeriale din ultimii ani, se oferă în planul de învățământ posibilitatea de a alege una dintre disciplinele de etică și integritate academică, din domeniul Istorie. La ȘDICC există posibilitatea de a alege această disciplină și în limba maghiară.
Art. 19 (1) În cazul în care un conducător de doctorat conduce simultan mai mult de 8 studenți doctoranzi care au început programul de studii universitare de doctorat înainte de data intrării în vigoare a Legii învățământului superior 199/2023, studenții-doctoranzi respectivi îşi pot continua studiile cu același conducător de doctorat până la finalizarea acestora.
(2) Până la începutul anului universitar 2026-2027, conducătorii de doctorat din Universitatea Babeș-Bolyai se vor încadra progresiv în norma de studenți-doctoranzi pe conducător, prevăzută în art. 22 alin. (2).
(3) Conducătorii de doctorat, care conduceau doctoranzi la data intrării în vigoare a Legii
învățământului superior 199/2023 și care, fie că au împlinit vârsta de 70 de ani înainte de intrarea în vigoare a acestei legi, fie că vor împlini această vârstă după intrarea în vigoare a acesteia, pot continua, de drept, conducerea respectivilor doctoranzi până la încheierea studiilor universitare de doctorat ale studenților doctoranzi respectivi.

10. Dispoziții finale 
Art. 19. Prezentul Regulament a fost aprobat în ședința CSUD din ......................... Prevederile sale se aplică tuturor studenților-doctoranzi care sunt sub incidența Legii învățământului superior nr. 199/2023, cu toate modificările și completările ulterioare și OM. 3020/2024 din 8 ianuarie 2024.

